b'\n_START_ARTICLE_\nBladkompaniet\n_START_PARAGRAPH_\nBladkompaniet AS var et norsk forlag som utga billigbokserier, tegneserier, ukeblader og generell popul\xc3\xa6rlitteratur. Forlaget ble etablert den 2. september 1915. Bladkompaniets f\xc3\xb8rste utgivelse var Tidsfordriv, bladet hadde allerede kommet ut med 21 nummer da forlaget ble stiftet. Nummer 1-20 hadde ingen opplysninger om utgiver, men i nummer 21 som utkom ca. en m\xc3\xa5ned f\xc3\xb8r stiftelsen sto det: \xc2\xabUtgitt av Bladkompaniet A/S\xc2\xbb_NEWLINE_Bladkompaniet ble oppkj\xc3\xb8pt av Schibsted AS i 1999 og ble fra 2004 en del av Schibsted Forlagene. Av Bladkompaniets publikasjoner var Detektiv-Magasinet den mest kjente._NEWLINE_Forlagssjef gjennom mange \xc3\xa5r var Finn Arnesen. Blant forlagets mest profilerte forfattere kan nevnes Rudolf Muus, Kjell Hallbing, Margit Sandemo, Bente Pedersen og Synn\xc3\xb8ve Eriksen._NEWLINE_I 2015 kj\xc3\xb8pte Forlagshuset Vigmostad & Bj\xc3\xb8rke opp Schibsted forlag, og vekket da til live Bladkompaniet som navn p\xc3\xa5 avdelingen for serie- og underholdningslitteratur.'